Diari Oficial de la Generalitat Valenciana


Sumari del DOGV 6481, del 16-03-2011 (2011/2985)

ORDE 11/2011, de 28 de febrer, de la Conselleria d'Educació, per la qual es convoquen les ajudes de l'aportació complementària per als beneficiaris, estudiants de cicles formatius de grau superior de centres públics i privats concertats, que participen en el programa Erasmus a través de l'acció de mobilitat per a pràctiques en el curs acadèmic 2010/2011.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6481

Data del DOGV
:   16-03-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/2985


Data del document
:   28-02-2011

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 11/2011, de 28 de febrer, de la Conselleria d'Educació, per la qual es convoquen les ajudes de l'aportació complementària per als beneficiaris, estudiants de cicles formatius de grau superior de centres públics i privats concertats, que participen en el programa Erasmus a través de l'acció de mobilitat per a pràctiques en el curs acadèmic 2010/2011. [2011/2985]
La Llei Orgànica 5/2002, de 19 de juny, de les Qualificacions i de la Formació Professional, té com a objecte l'ordenació d'un sistema integral de formació professional, qualificacions i acreditació que responga amb eficàcia i transparència a les demandes socials i econòmiques a través de les diverses modalitats formatives. Amb este objectiu, es crea el Sistema Nacional de Qualificacions i Formació Professional, en el marc del qual s'ha de garantir l'adequació de la formació i les qualificacions als criteris de la Unió Europea, en funció dels objectius del mercat únic i la lliure circulació dels treballadors.
La Llei Orgànica 2/2006, de 3 de maig, d'Educació, concep la formació com un aprenentatge permanent que es desenrotlla al llarg de la vida. En conseqüència, tots els ciutadans han de tindre la possibilitat de formar-se dins i fora del sistema educatiu, a fi d'adquirir, actualitzar, completar i ampliar les seues capacitats, coneixements, habilitats, aptituds i competències per al seu desenrotllament personal i professional. La llei disposa una nova organització de les ensenyances i determina que les ensenyances de formació professional de grau superior, junt amb l'ensenyança universitària, les ensenyances artístiques superiors, les ensenyances professionals d'arts plàstiques i disseny de grau superior i les ensenyances esportives de grau superior, constituïxen l'educació superior.
D'un altre costat, la Decisió número 1720/2006/CE, del Parlament Europeu i del Consell, de 15 de novembre, per la qual s'establix un programa d'acció en l'àmbit de l'aprenentatge permanent, establix que el programa Erasmus atendrà les necessitats d'ensenyança i d'aprenentatge de tots els participants en l'educació superior formal, incloent-hi les ensenyances dels cicles formatius de grau superior, així com els centres i organitzacions que impartisquen o faciliten eixa educació i formació.
Fins a la finalització de l'any 2006, l'aportació comunitària al programa Erasmus, enquadrat en l'acció Sòcrates II, 2000-2006, i gestionada per l'Agència Nacional Espanyola Erasmus com a responsable de les accions descentralitzades del programa, anava complementada per una aportació nacional amb càrrec als Pressupostos Generals de l'Estat, sense perjuí d'altres aportacions que podien sufragar les mateixes institucions d'ensenyança superior participants del programa, les comunitats autònomes o entitats financeres de diversa índole. L'aportació comunitària no suposa, en països com Espanya, a causa de la seua elevada mobilitat, una ajuda considerable, per la qual cosa ha de veure's complementada per l'acció positiva dels estats membres. La posada en marxa del Programa d'Aprenentatge Permanent preveu com a objectiu per a l'any 2013 que la mobilitat d'Erasmus arribe als 3 milions d'estudiants. La millor manera que el país més important del programa contribuïsca a este objectiu és incrementar la dotació de les ajudes concedides als estudiants.
En línia amb el que ja establix l'Orde 91/2010, de 2 de desembre, de la Conselleria d'Educació, per la qual s'aproven les bases reguladores per a complementar les beques a la mobilitat d'estudiant, programa Erasmus, per al curs 2010/2011, la Conselleria d'Educació, amb l'objectiu de potenciar també per als estudiants de cicles formatius de grau superior, igual que per als universitaris, la seua mobilitat en països europeus com a factor de qualitat de les pròpies ensenyances, considera oportú concedir una aportació complementària homogènia a estos estudiants participants en el programa comunitari de mobilitat Erasmus consistent en una mateixa quantitat econòmica per beneficiari i mes.
Per tot això, en compliment del que establix el Decret 132/2009, de 4 de setembre, del Consell, pel qual es regula la concessió de beques, i del que establixen el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, en allò que estiga en vigor; la Llei 38/2003, de 17 de novembre, General de Subvencions; el Reglament General de Subvencions, aprovat pel Reial Decret 887/2006, de 21 de juliol, i fent ús de les atribucions que em conferix l'article 28, e) de la Llei 5/1983, de 30 de desembre, del Consell, modificada per la Llei 12/2007, de 20 de març, de la Generalitat, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, i vista la proposta de la directora general d'Avaluació, Innovació i Qualitat Educativa i de la Formació Professional, de data 22 de febrer i de conformitat amb esta,
ORDENE
Primer
Convocar les ajudes complementàries a les beques per a la mobilitat d'estudiants amb fins de realització de pràctiques dins del programa Erasmus, inclòs en el programa d'aprenentatge permanent de la Unió Europea, d'ara en avant «beques Erasmus», dels estudiants de cicles formatius de grau superior de centres públics i privats concertats, per al curs 2010/2011.
Segon
L'import global màxim de les ajudes que s'han de concedir no excedirà cent mil euros (100.000 euros), amb càrrec de l'aplicació presupostària 23.09.37.846.40.0, línia pressupostària T7443000 de l'exercici corresponent a l'any 2011, a raó d'un màxim de 200 euros per cada mes d'estada a l'estranger i estudiant, i es prorratejarà en cas de períodes inferiors, entenent que cada setmana correspon a 0,25 mesos.
Tercer
S'aproven les bases que han de regir la concessió de beques a les quals es referix esta orde i que s'inclouen com a annex I a la present orde.
Quart
En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i de comunicació a la Comissió Europea dels projectes de la Generalitat dirigits a establir, concedir o modificar ajudes públiques, la present convocatòria no necessita ser notificada a la Comissió Europea per no reunir tots els requisits de l'apartat 1 de l'article 107 del Tractat CE. Els seus destinataris no tenen la condició d'empresa a la qual reporte avantatge econòmic, i no hi ha falsejament de la competència pel fet de no afectar els intercanvis comercials.
No obstant això, en compliment del que disposa l'article 3.4 del Decret 147/2007, de 7 de setembre, del Consell, s'ha comunicat a la Conselleria d'Economia, Hisenda i Ocupació amb una antelació de 20 dies hàbils al de ser publicada.
DISPOSICIONS FINALS
Primera
Es faculta la directora general d'Avaluació, Innovació i Qualitat Educativa i de la Formació Professional perquè dicte les instruccions complementàries que siguen necessàries per a dur a terme el que disposa esta orde, i es delega en ella l'atribució de resoldre la present convocatòria.
Segona
Esta orde produirà efectes l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà recórrer potestativament en reposició, o bé plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant del conseller d'Educació en el termini d'un mes a comptar de l'endemà de ser publicada.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos, a comptar de l'endemà de ser publicada.
València, 28 de febrer de 2011
El conseller d'Educació,
ALEJANDRO FONT DE MORA TURÓN
ANNEX I
Bases per a la concessió de les ajudes
Primera. Objecte
La present convocatòria té com a objecte incrementar la quantia de les beques Erasmus, de les quals són beneficiaris els alumnes a qui es referix l'article primer d'esta orde.
Segona. Beneficiaris
Seran beneficiaris d'esta convocatòria els estudiants als quals fa referència l'article primer d'esta orde, beneficiaris de les beques Erasmus durant el curs acadèmic 2010/2011.
Tercera. Requisits
Els beneficiaris hauran de reunir els requisits següents:
a) Estar matriculats en qualsevol dels centres públics i privats concertats de la Comunitat Valenciana.
b) Ser beneficiari d'una beca Erasmus durant el curs acadèmic 2010/2011.
Quarta. Sol·licituds
1. Les sol·licituds seran formalitzades pels centres públics i privats concertats als quals fa referència l'article primer de la present orde, en la seua qualitat d'entitats col·laboradores, en relació amb els seus propis alumnes, i a l'efecte d'això se sotmetran al que preveuen els articles 12 i 13 de la Llei 38/2003, de 17 de novembre, General de Subvencions.
2. Les sol·licituds hauran d'anar acompanyades de la documentació següent:
a) Documentació que acredite el finançament de les beques Erasmus, amb indicació dels fons destinats per a això per la Unió Europea, l'entitat col·laboradora o altres institucions.
b) Relació individualitzada i certificada dels alumnes de l'entitat col·laboradora beneficiaris de les beques Erasmus durant el curs 2010/2011, amb indicació dels mesos d'estada i del país de destí de l'alumne.
Quinta. Termini de presentació
1. El termini de presentació de sol·licituds s'iniciarà l'endemà de la publicació d'esta orde en el Diari Oficial de la Comunitat Valenciana i finalitzarà quan hagen transcorregut 30 dies naturals.
2. Les sol·licituds es presentaran en el Registre General de la Conselleria d'Educació o en qualsevol dels llocs i pels procediments a què fa referència l'article 38 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i aniran dirigides al Servici de Formació Professional de la Direcció General d'Avaluació, Innovació i Qualitat Educativa i de la Formació Professional. Conselleria d'Educació. Avinguda de Campanar, 32. 46526 València.
Sexta. Òrgans competents en la instrucció i valoració de les sol·licituds
1. L'òrgan instructor del procediment serà l'Àrea de Formació Professional, la qual realitzarà d'ofici totes les actuacions que considere necessàries per a la determinació, coneixement i comprovació de les dades en virtut dels quals s'haja de dictar una resolució.
2. No es constituirà òrgan col·legiat de valoració perquè la concessió de les ajudes té caràcter reglat, i s'atorguen directament en idèntica quantia en funció de la duració de l'estada amb caràcter complementari a la percepció de la beca Erasmus, que constituïx l'únic requisit i criteri per a la concessió de les ajudes previstes per esta orde.
Sèptima. Proposta
1. L'òrgan instructor comprovarà si els sol·licitants reunixen els requisits determinats en la present orde per a adquirir la condició de beneficiari, i haurà de quedar constància en l'expedient d'un informe d'este òrgan en què conste que els beneficiaris complixen tots els requisits necessaris per a accedir a aquelles i conclourà amb l'elaboració d'una proposta de resolució definitiva.
2. La proposta de resolució definitiva contindrà la relació de sol·licituds per a les quals es proposa la concessió d'ajudes i el seu import, així com la relació de sol·licituds per a les quals es proposa la denegació de l'ajuda amb expressió dels motius que fonamenten la desestimació.
3. L'import de l'ajuda proposada serà d'un màxim de 200 euros per mes d'estada i estudiant. Es consideraran les fraccions de mes corresponent una setmana a 0,25 mesos.
Octava. Resolució
1. A la vista de la proposta definitiva, la directora general d'Avaluació, Innovació i Qualitat Educativa i de la Formació Professional resoldrà el procediment mitjançant una resolució amb els motius adequats, en la qual es faran constar les entitats col·laboradores amb indicació del nombre d'ajudes i la quantia concedida a cada beneficiari i, de manera expressa, la desestimació de la resta de sol·licituds.
2. El termini màxim per a dictar una resolució serà de sis mesos, a comptar de la finalització del termini per a presentar les sol·licituds, i, en tot cas, abans del 31 de desembre de 2011. En cas que l'òrgan competent no dicte una resolució en este temps, es podrà considerar desestimada la sol·licitud per silenci administratiu.
3. La resolució de la present convocatòria es publicarà en el Diari Oficial de la Comunitat Valenciana.
Novena. Justificació i pagament
L'import de les ajudes es lliurarà a cada entitat col·laboradora, prèvia certificació davant de la Direcció General d'Avaluació, Innovació i Qualitat Educativa i de la Formació Professional, del fet que l'estudiant ha iniciat o realitzat la seua estada formativa. Esta documentació justificativa serà presentada fins al 30 de setembre, inclusivament.
Deu. Col·laboració de la Generalitat
Les entitats col·laboradores faran constar en totes les seues publicacions sobre beques Erasmus que estes tenen una ajuda complementària de la Generalitat.
Onze. Obligacions dels becaris
1. Els alumnes becats estan obligats a realitzar l'activitat que ha motivat la concessió durant el període de gaudi, així com a complir aquelles obligacions específiques que indica la present convocatòria i les establides en la Llei 38/2003, de 17 de novembre, General de Subvencions.
2. Quedarà sense efecte la concessió de la beca, després de l'audiència de la persona interessada, quan no es realitze l'activitat que va motivar la concessió, quan deixen de reunir-se els requisits que es van exigir o quan s'incomplisquen, sense causa que ho justifique, les condicions establides en la convocatòria.